Ackers en seun van aanranding beskuldigKatie Allen het Maandag dié foto van haar broer, Harry Allen, op sosiale media gedeel. Foto: Instagram Die rugbybreier Johan Ackermann, en sy rugbyspeler-seun, Ruan Ackermann, is in omstredenheid gedompel nadat daar op sosiale media beweer is dat hulle ŉ man by ŉ kroeg in Cheltenham in Engeland aangerand het. Katie Allen het Maandag foto’s van haar broer, Harry Allen, op haar Instagram-profiel geplaas waar Harry se gekneusde gesig gesien kan word. Allen beweer haar broer is Sondag in die vroeë oggendure deur Ruan, Johan en ŉ ongeïdentifiseerde derde persoon by 21 Club aangerand. Volgens Allen het die drie sonder rede vir Harry gepak, sy trui oor sy kop getrek en hom verskeie kere in sy kop, gesig en arms geslaan. “Hy is tans in die hospitaal om ŉ x-straal van sy gesig te kry en ŉ CT-skandering van sy kop omdat daar kommer is vir interne bloeding,” het sy geskryf. Allen beweer dat die plaaslike polisie “baie bewyse” het, maar sê sy twyfel of die Ackermanns in hegtenis geneem sal word. “Hulle moet nie toegelaat word om hul grootte, bekendheid en mag te gebruik om ander met so min respek te behandel nie.” Katie Allen het Maandag dié foto van haar broer, Harry Allen, op sosiale media gedeel. Foto: Instagram Johan Ackermann is ŉ afgetrede Suid-Afrikaanse rugbyspeler en tans die afrigter van die Gloucester-rugbyklub in Engeland. Hy was voorheen afrigter by die Leeus. Ruan Ackermann het voorheen vir die Leeus gespeel en speel tans vir Gloucester. Daily Mail berig ŉ woordvoerder vir Gloucester het bevestig dat die klub bewus is van die bewerings, maar geen kommentaar daaroor wou lewer nie. Die plaaslike polisie het intussen in ŉ verklaring bevestig dat ŉ beweerde onderonsie tussen twee groepe mans by 21 Club in Cheltenham ondersoek word. Volgens die verklaring het die polisie omstreeks 01:30 by die toneel opgedaag, maar het die betrokkenes toe reeds die toneel verlaat. “Die polisie sal vandeesweek kringtelevisiebeeldmateriaal bestudeer en met getuies praat. Niemand is nog in hegtenis geneem nie,” lui die verklaring.